Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Р. К. од Скопје, поднесена против ЈУ Завод за социјални дејности - Скопје, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

Жалбата од Р. К. од Скопје, поднесена против ЈУ Завод за социјални дејности - Скопје, заведена во архивата на Агенцијата за заштита на правото на слободен пристап до информации од јавен карактер под бр. 08-110 на 14.04.2022 година, **СЕ ОТФРЛА како недопуштена**.

**О Б Р А З Л О Ж Е Н И Е**

## Р. К. од Скопје, на 12.04.2022 година по електронски пат поднела Барање до ЈУ Завод за социјални дејности - Скопје, во кое се наведува дека:

## „Постапувајќи по од моја страна поднесена Иницијатива за вонреден надзор до Државен управен испекторат, од страна на истиот на ден 21.03.2022 година под Ип1бр.09-38 изработено е Известување доставено на мое запознавање...Видно од известувањето од страна на Секторот за внатрешна ревизија при МТСП моите поднесоци овој сектор ги препратил на надлежност и понатамошно постапување до МТСП-Сектор за инспекциски надзор, како и до Вас како установа која врши надзор над стручната работа на ЈУМСЦР, поради што со овој поднесок барам писмено да ме известите во која фаза и кои дејствија ги имате превземено во однос на моите поднесоци. Воедно со овој поднесок барам благовремено да го извести ЈУМСЦР на Град Скопје од исходот на постапката, ова и дотолку ако имате констатирани неправилности, а кои може да помогнат во допрецизирање на мислењето од центарот до судот, ова од причина што на мое уважено барање пред Основниот Граѓански Суд предметот в.в. со тужбата за предоверување на малолетно дете со писмено бр.2012-133/21 е вратен пред ЈУМСЦР на Град Скопје и во моментов се постапува по барањето на судот за што доказ е Поканата за странка бр.1315-165 од 25.03.2022 година за средба веќе реализирана во просториите на центарот на ул.Никола Вапцаров бр.11 Скопје....а се в.в. со предметната постапка.“

Постапувајќи по оваа Барање, Имателот на информации до Барателот доставил допис во кој е наведено дека: „Ве известуваме дека податоците кои Вие ги барате не спаѓаат во информации до јавен карактер, туку се дел од стручна документација.“ и Изветување Ип1бр.09-38 од 21.03.202 година, во кое меѓу другото е наведено дека: „По разгледување на доставените поднесоци утврдиле дека истите се однесуваат за уредување на лични односи на релација родител-дете. За уредување на лини односи и непосредни контакти на релација родител-дете, согласно одредбите од Законот за семејство е ндалежен ЈУМЦСР...“

Незадоволен од наведеното Известување, Барателот на информации на 14.04.2022 година поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-110 од 14.04.2022 година. Во Жалбата е наведено дека: „На ден 13.04.222 година на мојата електронска адреса..примив Известување од електронската адреса на заводот во кое меѓу другото ме известуваат...“

Агенција, преку е-маил заведен под бр.08-110 од 15.04.2022 година, ја препрати Жалбата до ЈУ Завод за социјални дејности-Скопје и побара во рок од 7 дена да се произнесе по истата и до Агенцијата да ги достави сите списи во врска со предмет.

Имателот на информации не одговори на дописот на Агенцијата.

 Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето на Барателот, поднесено до ЈУ Заводот за социјални дејности-Скопје на 12.04.2022 година, не претставува барање за пристап до информации од јавен карактер, туку е барање од личен интерес, односно барање од надлежност на ЈУ Заводот за социјални дејности-Скопје, која била должна да постапи согласно своите надлежности кои произлегуваат од lex-specialis по кој постапува, а не согласно Законот за слободен пристап до информации од јавен карактер.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста на Имателот на информации, со кое се бара информација од надлежноста на имателот на информации, а не се бара информација од јавен карактер согласно Законот за слободен пристап до информации од јавен карактер.

Согласно погоренаведеното, Агенцијата му укажува на жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

 Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

 Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-110.

|  |  |  |
| --- | --- | --- |
|  |  | **Директор****Пламенка Бојчева** |